### 7.     Beslutning om forslag til ændring af regulativ for husholdningsaffald vedrørende henteordning for fire genanvendelige fraktioner

**Åbent**

Sagsnr.: 326-2020-10316       J.nr.: 07.00.03           Dokumentnr.:
326-2020-133507

**Sagstype**

Beslutning.

**Resume og sagens baggrund**

På kommunalbestyrelsesmødet den 19.
december 2018 blev det besluttet at udvide den nuværende affaldsordning med
husstandsindsamling af papir/karton og metal/plastsamt indsamling af småt
elektronik på låget af affaldsbeholdere. Derudover tilbydes en mulighed for
etablering af nedgravede containere for grundejernes egen regning. På den
baggrund fremlægges et forslag til tilrettet regulativ for husholdningsaffald
til godkendelse.

**Indstillinger**

Chefen for Vej, Ejendomme og Affald indstiller,

1.    at forslag til
ændring af regulativet for husholdningsaffald godkendes i sin helhed, og at det
sendes i offentlig høring i fire uger,

2.
at forslag til regulativets §§ 10, 13-14 om husstandsindsamling af
genanvendeligt papir/karton og metal/plast godkendes,

3.    at forslag til
regulativets § 19 om, at småt elektronik indsamles på låget af affaldsbeholdere
godkendes, og

4.    at forslag til
regulativets §§ 9-10 og 12-14 om muligheden for at på privat grund at etablere
nedgravede containere ved etageboliger og tæt lav bebyggelse samt ved
sommerhuse og kolonihaver som erstatning for de uddelte overjordiske beholdere,
men for egen regning hos grundejer.

**Behandling**

Teknik- og Miljøudvalget.

**Sagsfremstilling**

Kommunalbestyrelsen har på sit møde
den 19. december 2018 besluttet at udvide den nuværende ordning om
hustandsindsamling af rest- og bioaffald til også at omfatte genanvendeligt
papir/karton og metal/plast samt indsamling af småt elektronik på låget af en affaldsbeholder.
Det betyder, at regulativet for husholdningsaffald skal ændres, således den nye
ordning er reguleret heri. Forslag til regulativet for husholdningsaffald er
vedlagt som bilag 1.

1. Regulativet i sin helhed

Generelt er regulativet blevet tilrettet, så det stemmer
overens med beslutningen om husstandsindsamling af de genanvendelige fraktioner
papir/karton og metal/plast samt småt elektronik. Der er beskrevet, hvem de
forskellige ordninger omfatter og en beskrivelse af selve ordningen, som er en
henteordning såvel som anvendelse og anbringelse af beholdere.

Derudover er der i regulativets § 18.3 om ordningen for
farligt affald blevet præciseret, at medicin, medicinrester og kanyler kan
afleveres på et af apotekerne i kommunen. Det har borgerne kunnet siden 2009
efter en aftale mellem KL og Apotekerforeningen.

2. Husstandsindsamling af papir/karton og metal/plast

Regulativets §§ 10, 13-14 beskriver ordningerne for
indsamling af genanvendelige affaldsfraktioner i form af en henteordning hos husholdningerne.
§ 10 omfatter ordningen for indsamling af papir, hvor det nye er, at karton
også indsamles i denne ordning. Det betyder, at papir og karton kan puttes i
det samme rum i affaldsbeholderen. De hidtidige decentrale kuber til papir i
kubeordningen bliver nedtaget, når den nye ordning træder i kraft. § 13
omfatter ordningen for indsamling af metal og § 14 for indsamling af plast.
Metal og plast puttes i samme rum.

3. Indsamling af småt elektronik på låg

I regulativets § 19 er ordning for indsamling af elektronik
reguleret. § 19.3 beskriver muligheden for, at borgerne kan lægge småt
elektronik på låget af deres affaldsbeholdere svarende til, hvad der kan være i
en fire liter frysepose. Skraldemanden vil så tage det med, når beholderen
bliver tømt. Samme ordning har gjort sig gældende for små batterier de senere
år.

4. Nedgravede affaldscontainere

Ønske om nedgravede containere skal ansøges til og godkendes
af kommunens administration. Der er udarbejdet en vejledning til etablering af
nedgravede affaldscontainere, se bilag 2. Der er kun mulighed for at godkende
nedgravede affaldscontainere, hvis de omfatter alle affaldsfraktionerne
restaffald, bioaffald, papir/karton og metal/plast. Det er for at sikre, at de
forskellige affaldsfraktioner bliver sorteret og afleveret til genanvendelse,
når beholdere er placeret samme sted.

Offentlig høring og endelig vedtagelse

Forslaget til ændringer af regulativet skal i offentlig
høring i fire uger inden endelig vedtagelse og ikrafttrædelse. Når høringen er
gennemført, vil der blive lagt en sag om endelig vedtagelse op til
Kommunalbestyrelsen.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Bilag 1 - Forslag til regulativ for husholdingsaffald 2020 | 326-2020-164310 |
| Bilag 2 - Udkast til vejledning til etablering af nedgravede affaldscontainere | 326-2020-164311 |